C 465/142
FI
Euroopan unionin virallinen lehti
6.12.2022
Torstai 5. toukokuuta 2022
AG.
toteaa, että EU ja sen yhteisen turvallisuus- ja puolustuspolitiikan operaatiot ovat olleet disinformaatiokampanjoiden kohteena ja että niille on kiireellisesti annettava välineet tehokkaaseen strategiseen viestintään; ottaa huomioon, että disinformaatiossa on menty niin pitkälle, että Ranskan armeijaa syytetään virheellisesti Gossin alueella Malissa tapahtuneesta joukkomurhasta, vaikka todisteet osoittavat, että malilaiset sekä ulkomaalaiset, joiden epäillään kuuluvan Wagner Groupiin, ovat vastuussa hirvittävällä tavalla kokoon kyhätystä ja harhaanjohtavasta lavastuksesta;
AH.
ottaa huomioon, että Malin väliaikaishallinnon asettamien lukuisten esteiden vuoksi kansainväliset toimijat ovat todenneet, että edellytykset jatkaa niiden sotilaallista toimintaa Malissa eivät enää täyty;
AI.
ottaa huomioon, että eurooppalaiset ja kansainväliset toimijat ovat afrikkalaisten kumppaniensa pyynnöstä sopineet jatkavansa terrorismin vastaista yhteistä toimeaan Sahelin alueella, myös Nigerissä ja Guineanlahdella, ja aloittaneet poliittiset ja sotilaalliset neuvottelut niiden kanssa tämän yhteisen toimen ehtojen vahvistamiseksi kesäkuuhun 2022 mennessä;
AJ.
toteaa, että Sahelin tilanne liittyy tiiviisti Guineanlahden tilanteeseen; toteaa, että merirosvous muodostaa edelleen turvallisuusuhan Guineanlahdella; ottaa huomioon, että neuvosto on jatkanut koordinoitu läsnäolo merialueilla -kon­ septin täytäntöönpanoa Guineanlahdella kahdella vuodella;
1. tuomitsee jyrkästi väkivaltaisuudet ja ihmishenkien menetykset Länsi-Afrikassa ja Sahelin alueella, myös sotilasoperaatioiden yhteydessä tapahtuneet väärinkäytökset, ja on huolissaan Sahelin alueen lisääntyneestä epävakaudesta, joka heikentää kyseisten maiden turvallisuutta ja vakautta ja jolla on laajakantoisia alueellisia ja kansainvälisiä vaikutuksia; ilmaisee solidaarisuutensa ja osanottonsa kaikkien terrori-iskujen uhrien perheille koko alueella; ilmaisee jälleen vahvan tukensa Länsi-Afrikan ja Sahelin alueen väestölle ja sen toiveille, jotka koskevat rauhaa, ihmisoikeuksia, turvallisuutta, vakautta, taloudellista kehitystä sekä sosiaalista ja demokraattista edistystä; antaa paikallisille ja kansainvälisille toimijoille tunnustusta näiden runsaista ponnisteluista rauhan ja edistyksen edistämiseksi koko alueella; toteaa, että Sahelin turvallisuustilanne on edelleen valtava haaste ja että monet siviilit kärsivät turvattomuudesta ja heistä on tullut terrori-iskujen uhreja;
2. korostaa, että kokonaisvaltaiset toimet Länsi-Afrikan ja Sahelin alueen haasteisiin vastaamiseksi edellyttävät turvallisuus-, ilmasto-, kehitys- ja kauppapolitiikan koordinointia;
3. ilmaisee syvän huolensa Sahelin alueen demokratian tilasta ja alueella viime aikoina tapahtuneista vallankaappauk­ sista; kehottaa kaikkia vallankaappausjohtajia asettamaan selkeät rajat poliittisten siirtymäkausien kestolle, varmistamaan nopean paluun perustuslailliseen järjestykseen, oikeusvaltioon ja siviilihallintoon sekä helpottamaan avointen ja osallistavien vaalien järjestämistä;
4. ilmaisee jälleen painokkaasti kantansa, jonka mukaan pitkäaikainen turvallisuusyhteistyö ja poliittinen yhteistyö EU:n toimijoiden kanssa edellyttää realistisia aikatauluja demokratian tielle palaamiselle ja myös selkeitä ja mitattavissa olevia välitavoitteita; muistuttaa, että ilman tällaisia realistisia aikatauluja mahdollinen tuleva yhteistyö EU:n toimijoiden kanssa joutuu kyseenalaiseksi;
5. toteaa, että vallankaappaukset heikentävät pyrkimyksiä vahvistaa oikeusvaltioperiaatetta ja hallituksen toimien demokraattista legitiimiyttä; muistuttaa, että todellisen demokratiaan siirtymisen ja uudistuksen on oltava siviilijohtoisia ja niiden on mahdollistettava kansalaisyhteiskunnan järjestöjen, naisten, nuorten ja oppositiopuolueiden täysipainoinen ja aktiivinen osallistuminen; kehottaa Länsi-Afrikan ja Sahelin alueen viranomaisia kunnioittamaan ja suojelemaan tiedotusvälineiden vapautta sekä kokoontumis-, yhdistymis- ja sananvapautta;
6. korostaa, että koko alueella tarvitaan aitoa kansallista vuoropuhelua, jossa ovat mukana kaikki kansalaisyhteiskunnan sektorit, jotta voidaan hahmotella tulevaisuutta varten selkeä demokratianäkemys, johon sisältyy eri ei-sotilaallisten ja valtiosta riippumattomien toimijoiden yhteisesti sopimia ja yhteisiä konkreettisia tavoitteita; kehottaa kansainvälistä yhteisöä auttamaan tällaisen vuoropuhelun helpottamisessa tarjoutumalla välittäjäksi;
7. korostaa, että yhtenäisyys on paras tapa ratkaista alueen lukuisat haasteet; tukee siksi Afrikan unionin ilmoittamia toimia ja ECOWASin toteuttamia toimia demokratian ja oikeusvaltion puolustamiseksi;